กสทช.ยืนยันได้ข้อสรุปแก้ปัญหาทีวีดิจิตอลในก.พ.นี้
กสทช.ยืนยันได้ข้อสรุปแก้ปัญหาทีวีดิจิตอลในก.พ.นี้
10 ก.พ. 2559

นายฐากร ตัณฑสิทธิ์ เลขาธิการ สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (กสทช.) เปิดเผยว่า วันนี้สำนักงานกสทช.ได้เสนอปัญหาทีวีดิจิตอลต่อคณะกรรมการกสทช. เป็นวาระเพื่อทราบเพื่อต้องการให้มีการพิจารณาแนวทางแก้ไขปัญหา โดยการประชุมคณะกรรมการกสทช. ครั้งหน้าในวันอังคารที่ 16 ก.พ.นี้ จะเริ่มพิจารณาแนวทางแก้ไข และยืนยันว่าการแก้ไขปัญหาทีวีดิจิตอลจะแล้วเสร็จภายในเดือนก.พ.นี้ เพราะสำนักงานกสทช.ได้รับปากกับทางศาลปกครองที่จะแก้ไขปัญหาให้จบ เพื่อศาลปกครองจะได้มีแนวทางในการพิจารณาคดีที่บริษัท ไทยทีวี จำกัดฟ้องกสทช.
โดยสำนักงาน กสทช.จะให้คณะทำงานแก้ไขปัญหาทีวีดิจิตอลในวันที่ 15 ก.พ.นี้ เพื่อพิจารณาทบทวนปัญหาทุกประเด็นเพื่อช่วยพิจารณาให้รอบคอบก่อนนำเสนอเข้าสู่คณะกรรมการกสทช.
ทั้งนี้ ปัญหาทีวีดิจิตอลมี 11 ประเด็น อาทิ การเลื่อนการชำระค่าใบอนุญาต งวดที่ 3 ที่กำหนดจ่ายวันที่ 24 พ.ค.นี้,ขยายระยะเวลาใบอนุญาตออกไปจากที่นับตั้งแต่ 24 พ.ค.57 เป็น 24 พ.ค.58,การคืนใบอนุญาตประกอบกิจการทีวีดิจิตอล เป็นต้น
 